b'\n_START_ARTICLE_\nAdolf Kalsta\n_START_PARAGRAPH_\nAdolf Edmund Gr\xc3\xb6nberg my\xc3\xb6h. Kalsta (2. huhtikuuta 1885 Joensuu - 21. elokuuta 1968) oli suomalainen j\xc3\xa4\xc3\xa4k\xc3\xa4riluutnantti ja asemap\xc3\xa4\xc3\xa4llikk\xc3\xb6. H\xc3\xa4nen vanhempansa olivat rakennusmestari Bror Gustaf Adolf Gr\xc3\xb6nberg ja Ida Sofia Skutnabb. H\xc3\xa4net vihittiin avioliittoon vuonna 1923 Ilmi Katrina Lenkkerin kanssa ja h\xc3\xa4nen kuoltua vuonna 1927 toisen kerran vuonna 1935 Aina Terttu Maria Tiaisen kanssa, joka h\xc3\xa4nkin kuoli vuonna 1937.\n_START_SECTION_\nOpinnot\n_START_PARAGRAPH_\nGr\xc3\xb6nberg k\xc3\xa4vi viisi luokkaa Joensuun klassillisesta lyseota ja teki vuonna 1928 opintomatkan Saksaan.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nGr\xc3\xb6nberg ty\xc3\xb6skenteli vuodesta 1903 virkamiehen\xc3\xa4 valtionrautateill\xc3\xa4 ja toimi j\xc3\xa4\xc3\xa4k\xc3\xa4riliikkeen v\xc3\xa4rv\xc3\xa4\xc3\xa4j\xc3\xa4n\xc3\xa4 Nurmeksessa ja sen ymp\xc3\xa4rist\xc3\xb6ss\xc3\xa4 ennen kuin liittyi itse vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n t\xc3\xa4ydennysjoukkoon 9. huhtikuuta 1916, josta h\xc3\xa4net siirrettiin 5. joulukuuta 1916 alkaen pataljoonan 1. komppaniaan. H\xc3\xa4net siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Riianlahdella ja Aa-joella. H\xc3\xa4n suoritti rintamapalveluksensa j\xc3\xa4lkeen Libaussa vuonna 1917 pidetyn radiokurssin. Libausta h\xc3\xa4n joutui h\xc3\xa4nell\xc3\xa4 todetun keuhkotaudin takia sairaalahoitoon ja siksi ei p\xc3\xa4\xc3\xa4ssyt l\xc3\xa4htem\xc3\xa4\xc3\xa4n muun l\xc3\xa4\xc3\xa4k\xc3\xa4rijoukon mukana helmikuussa Suomeen vaan j\xc3\xa4i Saksaan l\xc3\xa4\xc3\xa4k\xc3\xa4rihoitoon.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nGr\xc3\xb6nberg palasi takaisin Suomeen sis\xc3\xa4llissodan j\xc3\xa4lkeen 12. kes\xc3\xa4kuuta 1918 ja astui Suojeluskuntaj\xc3\xa4rjest\xc3\xb6n palvelukseen ja h\xc3\xa4net sijoitettiin paikallisp\xc3\xa4\xc3\xa4llik\xc3\xb6ksi Nurmeksen suojeluskuntaan, miss\xc3\xa4 h\xc3\xa4n palveli 30. syyskuuta 1919 saakka, jolloin erosi suojeluskunnasta ja astui Valtion rautateiden palvelukseen kirjuriksi H\xc3\xa4meenlinnan asemalle. Vuonna 1920 h\xc3\xa4net nimitettiin Mesterj\xc3\xa4rven asemap\xc3\xa4\xc3\xa4llik\xc3\xb6ksi (h\xc3\xa4n vaihtoi nimens\xc3\xa4 Kalstaksi vuonna 1927) ja vuonna 1929 Nurmeksen asemap\xc3\xa4\xc3\xa4llik\xc3\xb6ksi sek\xc3\xa4 vuonna 1935 Sortavalan asemap\xc3\xa4\xc3\xa4llik\xc3\xb6ksi.\n_START_SECTION_\nLuottamustoimet\n_START_PARAGRAPH_\nKalsta toimi Nurmeksen kauppalan valtuuston j\xc3\xa4senen\xc3\xa4 vuosina 1931\xe2\x80\x931935 ja terveydenhoitolautakunnan puheenjohtajana vuosina 1931\xe2\x80\x931935 sek\xc3\xa4 oli monissa muissa kunnallisissa luottamustoimissa Nurmeksessa.'